CELEX: 32021R1080
Language: sk
Date: 2021-06-28 00:00:00
Title: Nariadenie Komisie (EÚ) 2021/1080 z 28. júna 2021, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 16, 37 a 41 a medzinárodné štandardy finančného výkazníctva 1, 3 a 9 (Text s významom pre EHP)

2.7.2021   
               
               
                  SK
               
               
                  Úradný vestník Európskej únie
               
               
                  L 234/90
               
            
         NARIADENIE KOMISIE (EÚ) 2021/1080
         z 28. júna 2021,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 16, 37 a 41 a medzinárodné štandardy finančného výkazníctva 1, 3 a 9
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Rada pre medzinárodné účtovné štandardy (IASB) uverejnila 14. mája 2020 niekoľko menších zmien medzinárodného účtovného štandardu (IAS) 16 Nehnuteľnosti, stroje a zariadenia, IAS 37 Rezervy, podmienené záväzky a podmienené aktíva a medzinárodného štandardu finančného výkazníctva (IFRS) 3 Podnikové kombinácie. V uvedených zmenách sa poskytujú ďalšie objasnenia pre konzistentnejšie uplatňovanie štandardov alebo sa nimi aktualizujú odkazy.
                  
               
                     (3)
                  
                  
                     V rámci svojho pravidelného procesu zlepšovania vydala IASB 14. mája 2020 aj dokument Cyklus ročných zlepšení štandardov IFRS za roky 2018 – 2020. Ročné zlepšenia sa zameriavajú na zefektívnenie a objasnenie existujúcich štandardov. Cieľom ročných zlepšení je riešiť otázky, ktoré nie sú naliehavé, ale sú potrebné a počas projektového cyklu boli predmetom diskusií IASB, pokiaľ ide o oblasti nekonzistentnosti v rámci medzinárodných štandardov finančného výkazníctva alebo prípady, v ktorých je potrebné objasnenie znenia. Ročné zlepšenia zahŕňajú zmeny štandardov IAS 41 Poľnohospodárstvo, IFRS 1 Prvé uplatnenie medzinárodných štandardov finančného výkazníctva a IFRS 9 Finančné nástroje.
                  
               
                     (4)
                  
                  
                     Po konzultácii s Európskou poradnou skupinou pre finančné výkazníctvo Komisia dospela k záveru, že zmeny štandardov IAS 16 Nehnuteľnosti, stroje a zariadenia, IAS 37 Rezervy, podmienené záväzky a podmienené aktíva, IAS 41 Poľnohospodárstvo, IFRS 1 Prvé uplatnenie medzinárodných štandardov finančného výkazníctva, IFRS 3 Podnikové kombinácie a IFRS 9 Finančné nástroje spĺňajú kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (5)
                  
                  
                     Nariadenie (ES) č. 1126/2008 by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Príloha k nariadeniu (ES) č. 1126/2008 sa mení takto:
            
                        a)
                     
                     
                        Medzinárodný účtovný štandard (IAS) 16 Nehnuteľnosti, stroje a zariadenia sa mení v súlade s prílohou k tomuto nariadeniu;
                     
                  
                        b)
                     
                     
                        IAS 37 Rezervy, podmienené záväzky a podmienené aktíva sa mení v súlade s prílohou k tomuto nariadeniu;
                     
                  
                        c)
                     
                     
                        IAS 41 Poľnohospodárstvo sa mení v súlade s prílohou k tomuto nariadeniu;
                     
                  
                        d)
                     
                     
                        medzinárodný štandard finančného výkazníctva (IFRS) 1 Prvé uplatnenie medzinárodných štandardov finančného výkazníctva sa mení v súlade s prílohou k tomuto nariadeniu;
                     
                  
                        e)
                     
                     
                        IFRS 3 Podnikové kombinácie sa mení v súlade s prílohou k tomuto nariadeniu;
                     
                  
                        f)
                     
                     
                        IFRS 9 Finančné nástroje sa mení v súlade s prílohou k tomuto nariadeniu.
                     
                  
         
            Článok 2
            Každá spoločnosť začne uplatňovať zmeny uvedené v článku 1 najneskôr od dátumu začiatku svojho prvého účtovného obdobia, ktoré sa začína 1. januára 2022 alebo neskôr.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
      
      
         
            PRÍLOHA
            Zmeny IAS 16 Nehnuteľnosti, stroje a zariadenia
            Zmeny IAS 37 Rezervy, podmienené záväzky a podmienené aktíva
            Zmeny IFRS 3 Podnikové kombinácie
            Cyklus ročných zlepšení štandardov IFRS 2018 – 2020
            
               Zmeny IAS 16 Nehnuteľnosti, stroje a zariadenia
               
            
            Menia sa odseky 17 a 74; dopĺňajú sa odseky 20A, 74A, 80D a 81N. Požiadavky, ktoré sa pôvodne nachádzali v odseku 74 písm. d), neboli zmenené, no boli presunuté do odseku 74A písm. a).
            OCENENIE PRI VYKÁZANÍ
            ...
            
               Zložky obstarávacej ceny
            
            ...
            
                     
                        17.
                     
                     
                        Priamo priraditeľné náklady sú napríklad tieto:
                        ...
                        
                                    e)
                                 
                                 
                                    náklady na skúšky správnej funkčnosti majetku (t. j. posudzovanie toho, či je technická a fyzická výkonnosť majetku taká, aby majetok bolo možné používať pri výrobe alebo dodávaní tovaru alebo služieb, na prenájom iným osobám alebo na administratívne účely); a
                                    ...
                                 
                              ...
                     
                  
                     
                        20A
                     
                     
                        Určité položky možno vyrobiť tak, že sa položka nehnuteľností, strojov a zariadení dopraví na miesto určenia a uvedie do stavu, v ktorom je schopná prevádzky v súlade so zámermi manažmentu (ako napríklad vzorky vyrobené pri skúšaní správnej funkčnosti majetku). Účtovná jednotka vykazuje príjmy z predaja takýchto položiek a náklady na takéto položky vo výsledku hospodárenia v súlade s uplatniteľnými štandardmi. Účtovná jednotka oceňuje náklady na takéto položky tak, že uplatní požiadavky na oceňovanie uvedené v štandarde IAS 2.
                        ...
                     
                  ZVEREJŇOVANIE
            ...
            
                     
                        74.
                     
                     
                        
                           V účtovnej závierke sa zverejňujú aj tieto skutočnosti:
                        
                        ...
                        
                                    b)
                                 
                                 
                                    
                                       suma výdavkov vykázaných v účtovnej hodnote položky nehnuteľností, strojov a zariadení počas jej zhotovovania; a
                                    
                                 
                              
                                    c)
                                 
                                 
                                    
                                       suma zmluvných záväzkov z obstarania nehnuteľností, strojov a zariadení.
                                    
                                 
                              
                  
                     
                        74A.
                     
                     
                        
                           Ak nasledujúce položky nie sú vo výkaze komplexného výsledku prezentované oddelene, v účtovnej závierke sa zverejňujú aj tieto skutočnosti:
                        
                        
                                    a)
                                 
                                 
                                    
                                       suma kompenzácie poskytnutej tretími stranami za položky nehnuteľností, strojov a zariadení, pri ktorých došlo k zníženiu hodnoty, stratili sa alebo boli odovzdané, ktorá je zahrnutá do výsledku hospodárenia; a
                                    
                                 
                              
                                    b)
                                 
                                 
                                    
                                       sumy príjmov a nákladov zahrnutých do výsledku hospodárenia v súlade s odsekom 20A, ktoré sa týkajú vyrobených položiek, ktoré nie sú výstupom bežných činností účtovnej jednotky, a ktoré riadkové položky vo výkaze komplexného výsledku zahŕňajú takéto príjmy a náklady.
                                    
                                 
                              
                  PRECHODNÉ USTANOVENIA
            ...
            
                     
                        80D.
                     
                     
                        Dokumentom Nehnuteľnosti, stroje a zariadenia – Výnosy pred plánovaným použitím, vydaným v máji 2020, sa zmenili odseky 17 a 74 a doplnili odseky 20A a 74A. Účtovná jednotka uplatňuje tieto zmeny retrospektívne, avšak len na tie položky nehnuteľností, strojov a zariadení, ktoré sú dopravené na miesto určenia a uvedené do stavu, v ktorom sú schopné prevádzky v súlade so zámermi manažmentu, v deň alebo po dni začiatku najskoršieho obdobia uvedeného v účtovnej závierke, v ktorej účtovná jednotka po prvýkrát uplatňuje tieto zmeny. Účtovná jednotka vykazuje kumulovaný účinok prvotného uplatnenia týchto zmien ako úpravu počiatočného stavu nerozdelených ziskov (alebo prípadne inej zložky vlastného imania) k začiatku uvedeného najskoršieho prezentovaného obdobia.
                     
                  DÁTUM ÚČINNOSTI
            ...
            
                     
                        81N.
                     
                     
                        Dokumentom Nehnuteľnosti, stroje a zariadenia – Výnosy pred plánovaným použitím, vydaným v máji 2020, sa zmenili odseky 17 a 74 a doplnili odseky 20A, 74A a 80D. Účtovná jednotka uplatňuje tieto zmeny na ročné obdobia vykazovania začínajúce sa 1. januára 2022 alebo neskôr. Skoršie uplatňovanie je povolené. Ak účtovná jednotka uplatní uvedené zmeny na skoršie obdobie, túto skutočnosť zverejní.
                     
                  
               Zmeny IAS 37 Rezervy, podmienené záväzky a podmienené aktíva
               
            
            Dopĺňajú sa odseky 68A, 94A a 105 a mení sa odsek 69 Odsek 68 sa nemení, ale uvádza sa pre jednoduchšiu orientáciu.
            UPLATŇOVANIE ZÁSAD VYKAZOVANIA A OCEŇOVANIA
            ...
            
               Nevýhodné zmluvy
            
            ...
            
                     
                        68.
                     
                     
                        V tomto štandarde sa nevýhodná zmluva definuje ako zmluva, ktorej náklady na splnenie povinností podľa zmluvy, ktorým sa nedá vyhnúť, prevyšujú ekonomické úžitky, ktorých získanie sa podľa tejto zmluvy očakáva. Nevyhnutné náklady podľa zmluvy odzrkadľujú minimálne čisté náklady na odstúpenie od zmluvy, ktoré sú buď sumou nákladov na jej splnenie alebo, ak je nižšia, sumou kompenzácie alebo pokuty za nesplnenie zmluvnej povinnosti.
                     
                  
                     
                        68A.
                     
                     
                        Náklady na splnenie zmluvy zahŕňajú náklady, ktoré sa týkajú priamo zmluvy. Náklady, ktoré sa týkajú priamo zmluvy, pozostávajú z dvoch položiek:
                        
                                    a)
                                 
                                 
                                    prírastkové náklady na splnenie uvedenej zmluvy – napríklad priame mzdové náklady a materiál; a
                                 
                              
                                    b)
                                 
                                 
                                    alokácia ďalších nákladov, ktoré sa priamo týkajú plnenia zmlúv – napríklad alokácia odpisových nákladov za položku nehnuteľností, strojov a zariadení, ktorá sa okrem iného používa pri plnení uvedenej zmluvy.
                                 
                              
                  
                     
                        69.
                     
                     
                        Pred stanovením osobitnej rezervy na nevýhodnú zmluvu účtovná jednotka vykazuje stratu zo zníženia hodnoty, ktorá nastala v aktívach používaných pri plnení tejto zmluvy (pozri IAS 36).
                        ...
                     
                  PRECHODNÉ USTANOVENIA
            ...
            
                     
                        94A.
                     
                     
                        Dokumentom Nevýhodné zmluvy – Náklady na plnenie zmluvy, vydaným v máji 2020, sa doplnil odsek 68A a zmenil odsek 69 Účtovná jednotka uplatňuje tieto zmeny na zmluvy, v rámci ktorých si k začiatku ročného obdobia vykazovania, v ktorom po prvýkrát uplatňuje tieto zmeny (dátum prvotného uplatnenia), ešte nesplnila všetky povinnosti. Účtovná jednotka neprepočítava porovnávacie údaje. Namiesto toho účtovná jednotka vykazuje kumulovaný účinok prvotného uplatnenia týchto zmien ako úpravu počiatočného stavu nerozdelených ziskov alebo prípadne inej zložky vlastného imania k dátumu prvotného uplatnenia.
                     
                  DÁTUM ÚČINNOSTI
            ...
            
                     
                        105.
                     
                     
                        Dokumentom Nevýhodné zmluvy – Náklady na plnenie zmluvy, vydaným v máji 2020, sa doplnili odseky 68A a 94A a zmenil odsek 69 Účtovná jednotka uplatňuje tieto zmeny na ročné obdobia vykazovania začínajúce sa 1. januára 2022 alebo neskôr. Skoršie uplatňovanie je povolené. Ak účtovná jednotka uplatní uvedené zmeny na skoršie obdobie, túto skutočnosť zverejní.
                     
                  
               Zmeny IFRS 3 Podnikové kombinácie
               
            
            Mení sa odsek 11 a vypúšťa sa poznámka pod čiarou vzťahujúca sa na Koncepčný rámec prípravy a prezentácie účtovnej závierky v odseku 11. Menia sa odseky 14, 21, 22 a 23 a dopĺňajú sa odseky 21A, 21B, 21C, 23A a 64Q. Dopĺňa sa nadpis nad odsek 21A a menia sa nadpisy pod odsekom 21 a nad odsekom 22. Odsek 10 sa nemení, ale uvádza sa pre jednoduchšiu orientáciu.
            METÓDA AKVIZÍCIE
            ...
            
               Vykazovanie a oceňovanie identifikovateľného nadobudnutého majetku, prevzatých záväzkov a akéhokoľvek nekontrolného podielu v nadobúdanom subjekte
            
            
               Zásada vykazovania
            
            
                     
                        10.
                     
                     
                        
                           Nadobúdateľ vykáže k dátumu nadobudnutia oddelene od goodwillu identifikovateľný nadobúdaný majetok, prevzaté záväzky a každý nekontrolný podiel v nadobúdanom subjekte. Na vykazovanie identifikovateľného nadobudnutého majetku a prevzatých záväzkov sa vzťahujú podmienky vymedzené v odsekoch 11 a 12.
                        
                     
                  
               Podmienky vykazovania
            
            
                     
                        11.
                     
                     
                        Na to, aby identifikovateľný nadobudnutý majetok a prevzaté záväzky mohli byť vykázané ako súčasť uplatnenia metódy akvizície, musia k dátumu nadobudnutia zodpovedať definíciám majetku a záväzkov v Koncepčnom rámci pre finančné výkazníctvo. Napríklad v prípade, keď nadobúdateľ očakáva vznik nákladov, ale nie je ich povinný v budúcnosti vynaložiť v súvislosti s uskutočnením svojho plánu ukončiť činnosť nadobúdaného subjektu alebo ukončiť niektoré zamestnanecké pomery alebo premiestniť zamestnancov nadobúdaného subjektu, tieto náklady nie sú k dátumu nadobudnutia záväzkami. Nadobúdateľ preto tieto náklady nevykazuje ako súčasť uplatnenia metódy akvizície. Nadobúdateľ namiesto toho vykazuje tieto náklady vo svojej účtovnej závierke po kombinácii v súlade s inými IFRS.
                        ...
                     
                  
                     
                        14.
                     
                     
                        V odsekoch B31 až B40 sa poskytuje návod na vykazovanie nehmotných aktív. V odsekoch 21A až 28B sa stanovujú druhy identifikovateľných aktív a záväzkov, medzi ktoré patria položky, pre ktoré tento IFRS poskytuje obmedzené výnimky zo zásady a z podmienok vykazovania.
                        ...
                     
                  
               Výnimky zo zásad vykazovania alebo oceňovania
            
            
                     
                        21.
                     
                     
                        V tomto IFRS sa poskytujú obmedzené výnimky zo zásad vykazovania a oceňovania uvedených v tomto štandarde. V odsekoch 21A až 31A sa vymedzujú konkrétne položky, pre ktoré sa poskytujú výnimky, ako aj povaha týchto výnimiek. Nadobúdateľ zaúčtuje tieto položky na základe uplatnenia požiadaviek uvedených v odsekoch 21A až 31A, čoho výsledkom bude to, že niektoré položky sa:
                        
                                    a)
                                 
                                 
                                    vykazujú buď na základe uplatnenia dodatočných zásad vykazovania k tým, ktoré sú v odsekoch 11 a 12, alebo na základe uplatnenia požiadaviek iných IFRS, s výsledkami, ktoré sa líšia od uplatnenia zásad a podmienok vykazovania,
                                 
                              
                                    b)
                                 
                                 
                                    oceňujú inou sumou, než sú ich reálne hodnoty k dátumu nadobudnutia.
                                 
                              
                  
               Výnimky zo zásady vykazovania
            
            
               
                  Záväzky a podmienené záväzky patriace do rozsahu pôsobnosti IAS 37 alebo IFRIC 21
               
            
            
                     
                        21A.
                     
                     
                        Odsek 21B sa uplatňuje na záväzky a podmienené záväzky, ktoré by patrili do rozsahu pôsobnosti štandardu IAS 37 Rezervy, podmienené záväzky a podmienené aktíva alebo interpretácie IFRIC 21 Odvody, keby vznikli oddelene, a neboli prevzaté v rámci podnikovej kombinácie.
                     
                  
                     
                        21B.
                     
                     
                        V Koncepčnom rámci pre finančné výkazníctvo sa záväzok vymedzuje ako „súčasná povinnosť účtovnej jednotky previesť hospodárske zdroje v dôsledku minulých udalostí“. V prípade rezervy alebo podmieneného záväzku, ktoré by patrili do rozsahu pôsobnosti štandardu IAS 37, nadobúdateľ uplatňuje odseky 15 až 22 štandardu IAS 37, na základe ktorých určí, či k dátumu nadobudnutia existuje súčasný záväzok v dôsledku minulých udalostí. V prípade odvodu, ktorý by patril do pôsobnosti interpretácie IFRIC 21, nadobúdateľ uplatňuje interpretáciu IFRIC 21, na základe ktorej určí, či k zaväzujúcej udalosti, v dôsledku ktorej vznikol záväzok uhradiť odvod, došlo pred dátumom nadobudnutia.
                     
                  
                     
                        21C.
                     
                     
                        Súčasná povinnosť identifikovaná v súlade s odsekom 21B by mohla spĺňať definíciu podmieneného záväzku uvedenú v odseku 22 písm. b). Ak je to tak, na uvedený podmienený záväzok sa uplatňuje odsek 23
                     
                  
               Podmienené záväzky a podmienené aktíva
            
            
                     
                        22.
                     
                     
                        V štandarde IAS 37 sa podmienený záväzok definuje ako:
                        
                                    a)
                                 
                                 
                                    možná povinnosť, ktorá vzniká z minulých udalostí a ktorej existencia sa potvrdí jedine nastaním alebo nenastaním jednej alebo viacerých neurčitých budúcich udalostí, ktoré nie sú úplne pod kontrolou účtovnej jednotky, alebo
                                 
                              
                                    b)
                                 
                                 
                                    súčasná povinnosť, ktorá vzniká z minulých udalostí, ale nevykazuje sa, pretože:
                                    
                                                i)
                                             
                                             
                                                nie je pravdepodobné, že na vysporiadanie povinnosti bude potrebný úbytok zdrojov stelesňujúcich ekonomické úžitky, alebo
                                             
                                          
                                                ii)
                                             
                                             
                                                výšku povinnosti nie je možné oceniť s dostatočnou spoľahlivosťou.
                                             
                                          
                              
                  
                     
                        23.
                     
                     
                        Nadobúdateľ vykazuje k dátumu nadobudnutia podmienený záväzok prevzatý v podnikovej kombinácii, ak tento podmienený záväzok predstavuje súčasnú povinnosť, ktorá vzniká z minulých udalostí a jej reálnu hodnotu je možné spoľahlivo oceniť. Nadobúdateľ preto na rozdiel od odseku 14 písm. b), odsekov 23, 27, 29 a 30 štandardu IAS 37 vykazuje k dátumu nadobudnutia podmienený záväzok prevzatý v podnikovej kombinácii, aj keď nie je pravdepodobné, že na vysporiadanie záväzku bude potrebný úbytok zdrojov stelesňujúcich ekonomické úžitky. Odsek 56 tohto IFRS obsahuje návod na následné účtovanie podmienených záväzkov.
                     
                  
                     
                        23A.
                     
                     
                        Štandard IAS 37 definuje podmienené aktívum ako „možné aktívum, ktoré vzniká z minulých udalostí a ktorého existencia sa potvrdí jedine nastaním alebo nenastaním jednej alebo viacerých neistých budúcich udalostí, ktoré nie sú úplne pod kontrolou účtovnej jednotky“. Podmienené aktívum nadobúdateľ nevykazuje k dátumu nadobudnutia.
                        ...
                     
                  DÁTUM ÚČINNOSTI A PRECHODNÉ USTANOVENIA
            
               Dátum účinnosti
            
            ...
            
                     
                        64Q.
                     
                     
                        Dokumentom Odkaz na koncepčný rámec, vydaným v máji 2020, sa zmenili odseky 11, 14, 21, 22 a 23 a doplnili odseky 21A, 21B, 21C a 23A. Účtovná jednotka uplatňuje tieto zmeny na podnikové kombinácie, ktorých dátumom nadobudnutia je dátum na začiatku alebo po začiatku prvého ročného obdobia vykazovania, ktoré sa začína 1. januára 2022 alebo neskôr. Skoršie uplatňovanie je povolené, ak účtovná jednotka súčasne alebo skôr uplatňuje aj všetky zmeny zavedené dokumentom Zmeny týkajúce sa odkazov na koncepčný rámec v štandardoch IFRS, vydaným v marci 2018.
                     
                  
               Zmena IFRS 1 Prvé uplatnenie medzinárodných štandardov finančného výkazníctva
               
            
            Dopĺňa sa odsek 39AG a v dodatku D odsek D13A. Mení sa odsek D1 písm. f).
            DÁTUM ÚČINNOSTI
            ...
            
                     
                        39AG.
                     
                     
                        Dokumentom Cyklus ročných zlepšení štandardov IFRS na roky 2018 – 2020, vydaným v máji 2020, sa zmenil odsek D1 písm. f) a doplnil odsek D13A. Účtovná jednotka uplatňuje túto zmenu na ročné obdobia vykazovania začínajúce sa 1. januára 2022 alebo neskôr. Skoršie uplatňovanie je povolené. Ak účtovná jednotka uplatňuje túto zmenu na skoršie obdobie, túto skutočnosť zverejní.
                     
                  
               
                  Dodatok D
                  
                     Výnimky z iných IFRS
                  
                  
                     Tento dodatok je neoddeliteľnou súčasťou IFRS.
                  
                  
                           
                              D1.
                           
                           
                              Účtovná jednotka si môže zvoliť jednu alebo viacero z týchto výnimiek:
                              ...
                              
                                          f)
                                       
                                       
                                          kumulatívne rozdiely z prepočtu (odseky D12 až D13A),
                                       
                                    ...
                           
                        
                     Kumulatívne rozdiely z prepočtu
                  
                  ...
                  
                           
                              D13A.
                           
                           
                              Namiesto uplatňovania odseku D12 alebo odseku D13 sa dcérska spoločnosť, ktorá využíva výnimku uvedenú v odseku D16 písm. a), môže rozhodnúť, že vo svojej účtovnej závierke ocení kumulatívne rozdiely z prevodu pre všetky zahraničné prevádzky v účtovnej hodnote, ktorá by bola zahrnutá v konsolidovaných finančných výkazoch materskej spoločnosti, na základe dátumu prechodu materskej spoločnosti na IFRS, ak nedošlo k úpravám o konsolidačné postupy a účinky podnikovej kombinácie, v rámci ktorej materská spoločnosť nadobudla danú dcérsku spoločnosť. Podobné rozhodnutie majú k dispozícii pridružený podnik alebo spoločný podnik, ktoré využívajú výnimku uvedenú v odseku D16 písm. a).
                              ...
                           
                        
            
            
               
                  Zmena IFRS 9 Finančné nástroje
               
            
            Dopĺňajú sa odsek 71.9, odsek 72.35 a jeho nadpis a odsek B3.3.6A. Mení sa odsek B3.3.6. Požiadavky, ktoré sa nachádzajú v odseku B3.3.6A, neboli zmenené, no boli presunuté z odseku B3.3.6.
            
               KAPITOLA 7 Dátum účinnosti a prechodné ustanovenia
            
            7.1.   DÁTUM ÚČINNOSTI
            ...
            
                     
                        7.1.9.
                     
                     
                        Dokumentom Cyklus ročných zlepšení štandardov IFRS na roky 2018 – 2020, vydaným v máji 2020, sa doplnili odseky 7.2.35 a B3.3.6A a zmenil odsek B3.3.6. Účtovná jednotka uplatňuje túto zmenu na ročné obdobia vykazovania začínajúce sa 1. januára 2022 alebo neskôr. Skoršie uplatňovanie je povolené. Ak účtovná jednotka uplatňuje túto zmenu na skoršie obdobie, túto skutočnosť zverejní.
                     
                  7.2.   PRECHODNÉ USTANOVENIA
            ...
            
               Prechodné ustanovenia pri ročných zlepšeniach štandardov IFRS
            
            
                     
                        7.2.35.
                     
                     
                        Účtovná jednotka uplatňuje Cyklus ročných zlepšení štandardov IFRS na roky 2018 – 2020 na finančné záväzky, ktoré boli zmenené alebo vymenené na začiatku alebo po začiatku ročného obdobia vykazovania, v ktorom účtovná jednotka po prvýkrát uplatňuje túto zmenu.
                     
                  
               
                  Dodatok B
                  
                     Návod na uplatňovanie
                  
                  
                     Tento dodatok je neoddeliteľnou súčasťou tohto štandardu.
                  
                  ...
                  VYKAZOVANIE A UKONČENIE VYKAZOVANIA (KAPITOLA 3)
                  ...
                  
                     Ukončenie vykazovania finančných záväzkov (oddiel 3.3)
                  
                  ...
                  
                           
                              B3.3.6.
                           
                           
                              Na účely odseku 3.3.2 sú podmienky podstatne odlišné, ak je diskontovaná súčasná hodnota peňažných tokov podľa nových podmienok vrátane všetkých platených poplatkov po odpočítaní akýchkoľvek prijatých poplatkov diskontovaná pomocou pôvodnej efektívnej úrokovej miery, minimálne o 10 % odlišná od diskontovanej súčasnej hodnoty zostávajúcich peňažných tokov pôvodného finančného záväzku. Pri určovaní uvedených poplatkov platených po odpočítaní prijatých poplatkov dlžník zahŕňa len poplatky zaplatené alebo prijaté medzi dlžníkom a veriteľom vrátane poplatkov zaplatených alebo prijatých buď dlžníkom alebo veriteľom v mene toho druhého.
                           
                        
                           
                              B3.3.6A.
                           
                           
                              Ak sa výmena dlhových nástrojov alebo zmena podmienok účtuje ako zánik záväzku, všetky vzniknuté náklady alebo poplatky sa vykazujú ako súčasť zisku alebo straty súvisiacej so zánikom. Ak sa takáto výmena alebo zmena neúčtuje ako zánik záväzku, potom všetky vzniknuté náklady alebo poplatky upravujú účtovnú hodnotu záväzku a amortizujú sa počas zostávajúceho obdobia zmeneného záväzku.
                              ...
                           
                        
            
            
               Zmena IAS 41 Poľnohospodárstvo
               
            
            Mení sa odsek 22 a dopĺňa sa odsek 65
            VYKAZOVANIE A OCEŇOVANIE
            ...
            
                     
                        22.
                     
                     
                        Účtovná jednotka do tohto výpočtu nezahrnie peňažné toky z financovania majetku alebo z obnovy pôvodného biologického majetku po zbere úrody (napríklad náklady na znovuvysadenie stromov v lesnom poraste po ťažbe).
                        ...
                     
                  DÁTUM ÚČINNOSTI A PRECHODNÉ USTANOVENIA
            ...
            
                     
                        65.
                     
                     
                        Dokumentom Cyklus ročných zlepšení štandardov IFRS na roky 2018 – 2020, vydaným v máji 2020, sa zmenil odsek 22 Účtovná jednotka uplatňuje túto zmenu na ocenenia reálnou hodnotou na začiatku alebo po začiatku ročného obdobia vykazovania, ktoré sa začína 1. januára 2022 alebo neskôr. Skoršie uplatňovanie je povolené. Ak účtovná jednotka uplatňuje túto zmenu na skoršie obdobie, túto skutočnosť zverejní.